**ți-aș scrie, mamă**

*Mariana Fulger*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

un poem ca o simfonie caldă și senină

cum o zi de pace printre cireși înfloriți

în care să trăiești cum n-ai știut

sau n-ai avut noroc

m-aș răsuci apoi pe loc până când

numai fericire ar fi sufletul și chipul tău

și te-aș privi, te-aș privi

și te-aș strânge la piept

o viață și încă o viață, și încă...

și sufletul ăsta năuc ar crește cât eternitatea

și lume vie de pace fără moarte

fără trist sau rău ți-aș scrie

să pui în ea fericire cum vrei tu

deși știu, minunato, și durere îți vei pune

ca orice mamă

te-aș ruga apoi să alegi cum să o umplem cu flori

cum numai tu ai știut să le iubești

și să-mi rămâi în suflet astfel

nu, nu te întrista, te iubesc enorm

și ești în sufletul meu

cu tot ce ai fost, ești și vei fi infinit

și-ți mulțumesc, poem viu, că m-ai născut

și m-ai crescut cu dragoste, și ai sperat, și ai râs, și ai plâns

da, și ai plâns pentru mine și pentru toți copiii tăi

sărut chipul tău drag și mâinile pentru tot

și, te rog, iartă-mă

\_

Copyright Mariana Fulger